CELEX: 32014D0463
Language: sk
Date: 2014-07-14 00:00:00
Title: Vykonávacie rozhodnutie Komisie zo 14. júla 2014, o povolení na umiestnenie oleja z mikrorias Schizochytrium sp. na trh ako novej zložky potravín podľa nariadenia Európskeho parlamentu a Rady (ES) č. 258/97, ktorým sa zrušujú rozhodnutia 2003/427/ES a 2009/778/ES [oznámené pod číslom C(2014) 4670]

16.7.2014   
            
            
               SK
            
            
               Úradný vestník Európskej únie
            
            
               L 209/55
            
         VYKONÁVACIE ROZHODNUTIE KOMISIE
   zo 14. júla 2014,
   o povolení na umiestnenie oleja z mikrorias Schizochytrium sp. na trh ako novej zložky potravín podľa nariadenia Európskeho parlamentu a Rady (ES) č. 258/97, ktorým sa zrušujú rozhodnutia 2003/427/ES a 2009/778/ES
   
      
         [oznámené pod číslom C(2014) 4670]
      
   
   (Iba anglické znenie je autentické)
   
      (2014/463/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
   keďže:
   
               (1)
            
            
               V rozhodnutí Komisie 2003/427/ES (2) bola stanovená špecifikácia oleja z mikrorias Schizochytrium sp. a bolo povolené jeho umiestnenie na trh vo viacerých potravinách pri určitých najvyšších prípustných množstvách. Prvé rozšírenie použitia oleja z mikrorias Schizochytrium sp. bolo povolené rozhodnutím Komisie 2009/778/ES (3).
            
         
               (2)
            
            
               Spoločnosť DSM Nutritional Products 16. januára 2013 požiadala príslušné orgány Spojeného kráľovstva o rozšírenie použitia oleja z mikrorias Schizochytrium sp. ako novej zložky potravín. Spoločnosť DSM Nutritional Products na základe zmluvy z 30. júna 2012 získala spoločnosť Martek Biosciences, ktorej boli adresované predchádzajúce rozhodnutia.
            
         
               (3)
            
            
               Príslušný orgán Spojeného kráľovstva na posudzovanie potravín vydal 29. apríla 2013 prvotnú hodnotiacu správu. V uvedenej správe dospel k záveru, že rozšírenie použitia riasového oleja spĺňa kritériá pre nové potraviny stanovené v článku 3 ods. 1 nariadenia (ES) č. 258/97.
            
         
               (4)
            
            
               Komisia 9. júla 2013 zaslala prvotnú hodnotiacu správu ostatným členským štátom.
            
         
               (5)
            
            
               V lehote 60 dní predpísanej v článku 6 ods. 4 prvom pododseku nariadenia (ES) č. 258/97 boli vznesené odôvodnené námietky. Týkali sa najmä zvýšených hladín príjmu kyseliny dokozahexaénovej. V súlade s článkom 7 ods. 1 nariadenia (ES) č. 258/97 by sa malo prijať vykonávacie rozhodnutie Komisie, v ktorom by sa zohľadnili vznesené námietky. Žiadateľ následne upravil žiadosť, pokiaľ ide o najvyšší prípustný objem kyseliny dokozahexaénovej vo výživových doplnkoch. Táto zmena a dodatočné vysvetlenia zo strany žiadateľa uspokojivo zmiernili obavy členských štátov a Komisie.
            
         
               (6)
            
            
               Smernicou Európskeho parlamentu a Rady 2002/46/ES (4) sa stanovujú požiadavky na potravinové doplnky. Nariadením Európskeho parlamentu a Rady (ES) č. 1925/2006 (5) sa stanovujú požiadavky na pridávanie vitamínov a minerálnych látok a niektorých ďalších látok do potravín. Smernicou Európskeho parlamentu a Rady 2009/39/ES (6) sa stanovujú požiadavky na potraviny na osobitné výživové účely. Smernicou Komisie 96/8/ES (7) sa stanovujú požiadavky na potraviny určené na použitie pri diétach so zníženou energetickou hodnotou na reguláciu telesnej hmotnosti. Použitie oleja z mikrorias Schizochytrium sp. by sa malo povoliť bez toho, aby boli dotknuté požiadavky uvedených právnych predpisov.
            
         
               (7)
            
            
               V záujme právnej zrozumiteľnosti by sa rozhodnutia 2003/427/ES a 2009/778/ES mali zrušiť a nahradiť týmto rozhodnutím.
            
         
               (8)
            
            
               Oznámenia o umiestnení na trh, pokiaľ ide o zložky v podstate rovnocenné s riasovým olejom schválené rozhodnutiami 2003/427/ES a 2009/778/ES, ktoré boli Komisii predložené v súlade s článkom 5 nariadenia (ES) č. 258/97, zostávajú aj naďalej v platnosti.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Olej z mikrorias Schizochytrium sp. špecifikovaný v prílohe I sa môže umiestniť na trh v Únii ako nová zložka potravín pri dodržaní vymedzeného použitia a najvyšších prípustných množstiev stanovených v prílohe II, a to bez toho, aby boli dotknuté ustanovenia smernice 2002/46/ES, nariadenia (ES) č. 1925/2006, smernice 2009/39/ES a smernice 96/8/ES.
   Článok 2
   Na označení potravín, ktoré obsahujú olej z mikrorias Schizochytrium sp. povolený týmto rozhodnutím, musí figurovať nápis „oil from the micro-algae Schizochytrium sp.“ (olej z mikrorias Schizochytrium sp.).
   Článok 3
   Rozhodnutia 2003/427/ES a 2009/778/ES sa týmto zrušujú.
   Článok 4
   Toto rozhodnutie je určené spoločnosti DSM Nutritional Products, 6480 Dobbin Road, Columbia, MD 21045, USA.
   
      V Bruseli 14. júla 2014
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. ES L 43, 14.2.1997, s. 1.
   
      (2)  Rozhodnutie Komisie 2003/427/ES z 5. júna 2003, ktorým sa povoľuje umiestnenie oleja z mikrorias Schizochytrium sp. bohatého na kyselinu dokozahexaénovú na trh ako novej zložky potravín podľa nariadenia Európskeho parlamentu a Rady (ES) č. 258/97 (Ú. v. EÚ L 144, 12.6.2003, s. 13).
   
      (3)  Rozhodnutie Komisie 2009/778/ES z 22. októbra 2009 o rozšírení použitia riasového oleja z mikrorias Schizochytrium sp. ako novej zložky potravín v súlade s nariadením Európskeho parlamentu a Rady (ES) č. 258/97 (Ú. v. EÚ L 278, 23.10.2009, s. 56).
   
      (4)  Smernica Európskeho parlamentu a Rady 2002/46/ES z 10. júna 2002 o aproximácii právnych predpisov členských štátov týkajúcich sa potravinových doplnkov (Ú. v. ES L 183, 12.7.2002, s. 51).
   
      (5)  Nariadenie Európskeho parlamentu a Rady (ES) č. 1925/2006 z 20. decembra 2006 o pridávaní vitamínov a minerálnych látok a niektorých ďalších látok do potravín (Ú. v. EÚ L 404, 30.12.2006, s. 26).
   
      (6)  Smernica Európskeho parlamentu a Rady 2009/39/ES zo 6. mája 2009 o potravinách na osobitné výživové účely (Ú. v. EÚ L 124, 20.5.2009, s. 21).
   
      (7)  Smernica Komisie 96/8/ES z 26. februára 1996 o potravinách určených na použitie pri diétach so zníženou energetickou hodnotou na reguláciu telesnej hmotnosti (Ú. v. ES L 55, 6.3.1996, s. 22).
   
      PRÍLOHA I
      ŠPECIFIKÁCIA OLEJA Z MIKRORIAS SCHIZOCHYTRIUM SP.
      
      
                  Skúška
               
               
                  Špecifikácia
               
            
                  Číslo kyslosti
               
               
                  najviac 0,5 mg hydroxidu draselného/g
               
            
                  Peroxidové číslo
               
               
                  najviac 5,0 meq/kg oleja
               
            
                  Vlhkosť a prchavosť
               
               
                  najviac 0,05 %
               
            
                  Nezmydliteľný podiel
               
               
                  najviac 4,5 %
               
            
                  Transmastné kyseliny
               
               
                  najviac 1,0 %
               
            
                  Obsah kyseliny dokozahexaénovej
               
               
                  najmenej 32,0 %
               
            
   
      PRÍLOHA II
      POVOLENÉ POUŽITIA OLEJA Z MIKRORIAS SCHIZOCHYTRIUM SP.
      
      
                  Kategória potravín
               
               
                  Najvyššie prípustné množstvo kyseliny dokozahexaénovej
               
            
                  Mliečne výrobky okrem nápojov na báze mlieka
               
               
                  200 mg/100 g alebo v prípade syrových výrobkov 600 mg/100 g
               
            
                  Analógy mliečnych výrobkov okrem nápojov
               
               
                  200 mg/100 g alebo v prípade analógov syrových výrobkov 600 mg/100 g
               
            
                  Roztierateľné tuky a zálievky
               
               
                  600 mg/100 g
               
            
                  Raňajkové cereálie
               
               
                  500 mg/100 g
               
            
                  Výživové doplnky
               
               
                  250 mg kyseliny dokozahexaénovej na deň podľa odporúčania výrobcu pre normálnu populáciu
                  450 mg kyseliny dokozahexaénovej na deň podľa odporúčania výrobcu pre tehotné a dojčiace ženy
               
            
                  Potraviny určené na použitie pri diétach so zníženou energetickou hodnotou na reguláciu telesnej hmotnosti v zmysle smernice 96/8/ES
               
               
                  250 mg/náhradu jedla
               
            
                  Iné potraviny na osobitné výživové účely v zmysle smernice 2009/39/ES okrem potravín na počiatočnú a následnú výživu dojčiat
               
               
                  200 mg/100 g
               
            
                  Dietetické potraviny na osobitné medicínske účely
               
               
                  podľa osobitných požiadaviek na výživu osôb, ktorým sú výrobky určené
               
            
                  Pekárenské výrobky (chlieb a rožky), sladké sušienky
               
               
                  200 mg/100 g
               
            
                  Cereálne/výživné tyčinky
               
               
                  500 mg/100 g
               
            
                  Tuky na varenie
               
               
                  360 mg/100 g
               
            
                  Nealkoholické nápoje (vrátane analógov mliečnych výrobkov a nápojov na báze mlieka)
               
               
                  80 mg/100 ml